CELEX: 32020D1142
Language: el
Date: 2020-07-29 00:00:00
Title: Εκτελεστική απόφαση (ΕΕ) 2020/1142της Επιτροπής της 29ης Ιουλίου 2020 σχετικά με την παράταση της ενισχυμένης εποπτείας για την Ελλάδα [κοινοποιηθείσα υπό τον αριθμό C(2020) 5086] (Το κείμενο στην ελληνική γλώσσα είναι το μόνο αυθεντικό)

31.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 248/20
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1142ΤΗΣ ΕΠΙΤΡΟΠΗΣ
         της 29ης Ιουλίου 2020
         σχετικά με την παράταση της ενισχυμένης εποπτείας για την Ελλάδα
         
            
               [κοινοποιηθείσα υπό τον αριθμό C(2020) 5086]
            
         
         (Το κείμενο στην ελληνική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 472/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για την ενίσχυση της οικονομικής και δημοσιονομικής εποπτείας των κρατών μελών στη ζώνη του ευρώ τα οποία αντιμετωπίζουν ή απειλούνται από σοβαρές δυσκολίες αναφορικά με τη χρηματοοικονομική τους σταθερότητα (1), και ιδίως το άρθρο 2 παράγραφος 1,
         Εκτιμώντας τα ακόλουθα:
         
                     (1)
                  
                  
                     Μετά τη λήξη της χρηματοδοτικής συνδρομής του Ευρωπαϊκού Μηχανισμού Σταθερότητας στις 20 Αυγούστου 2018, με την εκτελεστική απόφαση (ΕΕ) 2018/1192 της Επιτροπής (2) ενεργοποιήθηκε ενισχυμένη εποπτεία για την Ελλάδα για περίοδο έξι μηνών, από τις 21 Αυγούστου 2018. Στη συνέχεια, η ενισχυμένη εποπτεία παρατάθηκε τρεις φορές (3), κάθε φορά για επιπλέον περίοδο έξι μηνών· η τελευταία φορά ήταν στις 21 Φεβρουαρίου 2020.
                  
               
                     (2)
                  
                  
                     Από το 2010, η Ελλάδα έχει λάβει σημαντικό ποσό χρηματοδοτικής συνδρομής, με αποτέλεσμα οι εκκρεμείς υποχρεώσεις της Ελλάδας έναντι των κρατών μελών της ζώνης του ευρώ, του Ευρωπαϊκού Ταμείου Χρηματοπιστωτικής Σταθερότητας και του Ευρωπαϊκού Μηχανισμού Σταθερότητας να ανέρχονται στο συνολικό ποσό των 243 700 εκατ. EUR. Η Ελλάδα έχει λάβει χρηματοδοτική στήριξη από τους ευρωπαίους εταίρους της με ευνοϊκούς όρους, ενώ το 2012 εγκρίθηκαν ειδικά μέτρα για την αναδιάταξη χρέους σε πιο βιώσιμη βάση και εκ νέου από τον Ευρωπαϊκό Μηχανισμό Σταθερότητας το 2017. Στις 22 Ιουνίου 2018, επιτεύχθηκε πολιτική συμφωνία στην Ευρωομάδα για την επιβολή πρόσθετων μέτρων ώστε να διασφαλιστεί η βιωσιμότητα του χρέους. Ορισμένα από τα μέτρα αυτά, συμπεριλαμβανομένης της μεταβίβασης ισοδύναμων ποσών προς τα έσοδα που πραγματοποιήθηκαν από τις εθνικές κεντρικές τράπεζες της ζώνης του ευρώ από την κατοχή κρατικών ομολόγων του Ελληνικού Δημοσίου με βάση τη συμφωνία για τα καθαρά χρηματοοικονομικά περιουσιακά στοιχεία και το πρόγραμμα για τις αγορές τίτλων, μπορούν να συμφωνούνται σε εξαμηνιαία βάση στην Ευρωομάδα μετά από θετική έκθεση στο πλαίσιο της ενισχυμένης εποπτείας όσον αφορά τη συμμόρφωση της Ελλάδας προς τις μεταπρογραμματικές της δεσμεύσεις πολιτικής. Εν προκειμένω, η αποδέσμευση των τριών πρώτων δόσεων των μέτρων για το χρέος που εξαρτώνται από την εφαρμογή συγκεκριμένων πολιτικών πραγματοποιήθηκε κατόπιν συμφωνίας της Ευρωομάδας τον Απρίλιο του 2019, τον Δεκέμβριο του 2019 και τον Ιούνιο του 2020 αντίστοιχα.
                  
               
                     (3)
                  
                  
                     Η Ελλάδα έχει αναλάβει δέσμευση, στο πλαίσιο της Ευρωομάδας, να συνεχίσει και να ολοκληρώσει όλες τις βασικές μεταρρυθμίσεις που εγκρίθηκαν στο πλαίσιο του προγράμματος στήριξης της σταθερότητας του Ευρωπαϊκού Μηχανισμού Σταθερότητας («το πρόγραμμα»), καθώς και να διασφαλίσει τους στόχους των σημαντικών μεταρρυθμίσεων που έχουν εγκριθεί στο πλαίσιο του εν λόγω προγράμματος και των προγενέστερων αυτού προγραμμάτων. Η Ελλάδα έχει επίσης δεσμευτεί να εφαρμόσει ειδικές δράσεις στους τομείς των δημοσίων οικονομικών και των δημοσιονομικών-διαρθρωτικών πολιτικών, της κοινωνικής μέριμνας, της χρηματοπιστωτικής σταθερότητας, των αγορών εργασίας και προϊόντων, της ιδιωτικοποίησης και της δημόσιας διοίκησης. Οι εν λόγω ειδικές δράσεις, οι οποίες περιλαμβάνονται σε παράρτημα της δήλωσης της Ευρωομάδας της 22ας Ιουνίου 2018, θα συμβάλουν στην αντιμετώπιση των υπερβολικών μακροοικονομικών ανισορροπιών της Ελλάδας, καθώς και των πηγών ή των δυνητικών πηγών οικονομικών δυσκολιών.
                  
               
                     (4)
                  
                  
                     Στις 26 Φεβρουαρίου 2020, η Επιτροπή δημοσίευσε την έκθεσή της για την Ελλάδα για το 2020 (4). Η Επιτροπή κατέληξε στο συμπέρασμα ότι η Ελλάδα αντιμετωπίζει υπερβολικές μακροοικονομικές ανισορροπίες (5). Παρά το γεγονός ότι η πρόοδος είναι ορατή σε ορισμένους τομείς, εξακολουθούν να υπάρχουν σημαντικές ευπάθειες και κληροδοτημένες συνέπειες, οι οποίες σχετίζονται με το υψηλό δημόσιο χρέος, το υψηλό επίπεδο μη εξυπηρετούμενων δανείων στους ισολογισμούς των τραπεζών και στον εξωτερικό τομέα, σε ένα πλαίσιο συνεχιζόμενου χαμηλού αναπτυξιακού δυναμικού και υψηλού ποσοστού ανεργίας. Στο τέλος του 2019 το δημόσιο χρέος στην Ελλάδα ανερχόταν στο 176,6 % του ακαθάριστου εγχώριου προϊόντος, ποσοστό που είναι το υψηλότερο στην Ένωση. Η καθαρή διεθνής επενδυτική θέση του -150,6 % του ακαθάριστου εγχώριου προϊόντος το 2019 παραμένει έντονα αρνητική, αν και αυτό περιλαμβάνει μεγάλο εξωτερικό δημόσιο χρέος με ιδιαίτερα ευνοϊκούς όρους. Επιπλέον, παρόλο που το έλλειμμα του ισοζυγίου τρεχουσών συναλλαγών μειώθηκε σημαντικά τα τελευταία χρόνια, τούτο εξακολουθεί να μην είναι αρκετό για να στηριχθεί η μείωση της έντονα αρνητικής διεθνούς επενδυτικής θέσης με ικανοποιητικό ρυθμό ώστε να κατέβει σε επίπεδα που θεωρούνται συνετά. Ενώ η ανεργία συνέχισε να μειώνεται από το μέγιστο επίπεδο του 27,8 %, το 2013, εξακολουθεί να παραμένει υψηλή, ανερχόμενη σε 16,1 % τον Φεβρουάριο του 2020. Η μακροχρόνια ανεργία (11,9 % το τέταρτο τρίμηνο του 2019) και η ανεργία των νέων (35,6 % τον Φεβρουάριο του 2020) παραμένουν υψηλές, αν και έχουν επίσης μειωθεί σημαντικά σε σύγκριση με τα μέγιστα επίπεδα κατά τη διάρκεια της κρίσης (η μακροχρόνια ανεργία είχε φτάσει στο μέγιστο επίπεδο, 19,9 %, το δεύτερο τρίμηνο του 2014 και η ανεργία των νέων στο μέγιστο επίπεδο, 60,2 %, τον Φεβρουάριο του 2013).
                  
               
                     (5)
                  
                  
                     Στις 11 Μαρτίου 2020, ο Παγκόσμιος Οργανισμός Υγείας κήρυξε επισήμως παγκόσμια πανδημία την έξαρση της νόσου COVID-19. Η πανδημία συνιστά σοβαρή κατάσταση έκτακτης ανάγκης στον τομέα της δημόσιας υγείας για τους πολίτες, τις κοινωνίες και τις οικονομίες. Πρόκειται για μείζον οικονομικό σοκ με σοβαρές αρνητικές επιπτώσεις στις μακροοικονομικές προοπτικές της Ευρωπαϊκής Ένωσης. Η Ελλάδα είναι πιθανόν να πληγεί ιδιαίτερα λόγω της τομεακής σύνθεσης της οικονομίας της. Σύμφωνα με τις θερινές προβλέψεις της Επιτροπής του 2020, η ύφεση θα μπορούσε να φθάσει το [X%] το 2020, αλλά αναμένεται να ακολουθήσει ταχεία, αν και ατελής, ανάκαμψη το 2021. Η αβεβαιότητα που περιβάλλει τις προβλέψεις παραμένει υψηλή. Η πανδημία είναι πιθανόν να οδηγήσει σε σημαντική αύξηση του δημόσιου χρέους και στην απώλεια μέρους της μείωσης της ανεργίας που παρατηρήθηκε τα προηγούμενα έτη. Η ταχεία επάνοδος στην ανάπτυξη θα είναι καίριας σημασίας για την πρόληψη φαινομένων υστέρησης και τον περιορισμό των κοινωνικοοικονομικών επιπτώσεων της κρίσης. Το βάθος της ύφεσης αντικατοπτρίζει το μεγάλο μερίδιο του τομέα του τουρισμού, ο οποίος αντιμετωπίζει μεγάλη αβεβαιότητα όσον αφορά την άρση των ταξιδιωτικών περιορισμών. Επίσης, οι τομείς της ναυτιλίας και των μεταφορών είναι πιθανόν να αντιμετωπίσουν σοβαρή κάμψη σε συνδυασμό με τη συρρίκνωση του παγκόσμιου εμπορίου.
                  
               
                     (6)
                  
                  
                     Από την έναρξη της πανδημίας η ΕΕ και τα κράτη μέλη της έχουν λάβει πρωτοφανή μέτρα για την προστασία της ζωής και των μέσων βιοπορισμού. Ως απάντηση στην πανδημία COVID-19, και στο πλαίσιο συντονισμένης ενωσιακής προσέγγισης, η Ελλάδα έχει λάβει εγκαίρως δημοσιονομικά μέτρα για την αύξηση της ικανότητας του συστήματος υγείας της, την αναχαίτιση της πανδημίας και την ανακούφιση των ατόμων και των τομέων που έχουν πληγεί ιδιαίτερα. Η ΕΕ στήριξε τις εθνικές προσπάθειες για την αντιμετώπιση της κρίσης στον τομέα της υγείας και για την άμβλυνση των επιπτώσεων του πλήγματος στην οικονομία. Αποδέσμευσε κονδύλια από τον προϋπολογισμό της για την καταπολέμηση του ιού, ενεργοποίησε τη γενική ρήτρα διαφυγής του συμφώνου Σταθερότητας και Ανάπτυξης, χρησιμοποίησε πλήρως την ευελιξία των κανόνων για τις κρατικές ενισχύσεις και πρότεινε τη δημιουργία ενός νέου μέσου που θα βοηθήσει τους ανθρώπους να κρατήσουν τη θέση εργασίας τους, το SURE (στήριξη για τον μετριασμό των κινδύνων ανεργίας σε κατάσταση έκτακτης ανάγκης). Μαζί με τα μέτρα που έλαβε η Ευρωπαϊκή Κεντρική Τράπεζα και η Ευρωπαϊκή Τράπεζα Επενδύσεων, η απάντηση της ΕΕ παρέχει πάνω από μισό τρισεκατομμύριο ευρώ για τη στήριξη των εργαζομένων και των επιχειρήσεων. Στο πλαίσιο αυτό, στις 27 Μαΐου 2020, η Επιτροπή πρότεινε στο Ευρωπαϊκό Κοινοβούλιο και το Συμβούλιο να δημιουργήσουν μηχανισμό ανάκαμψης και ανθεκτικότητας, με σκοπό την παροχή σημαντικής στήριξης για την υλοποίηση μεταρρυθμίσεων και επενδύσεων προς ενίσχυση των οικονομιών των κρατών μελών.
                  
               
                     (7)
                  
                  
                     Οι μεσοπρόθεσμες και μακροπρόθεσμες επιπτώσεις της έξαρσης της νόσου COVID-19 θα εξαρτηθούν σε καίριο βαθμό από το πόσο γρήγορα θα ανακάμψουν οι οικονομίες των κρατών μελών από την κρίση, κάτι που εξαρτάται από τα μέτρα που θα λάβουν τα κράτη μέλη ώστε να μετριάσουν τον κοινωνικό και οικονομικό αντίκτυπο της κρίσης, με τη στήριξη της ΕΕ. Όπως και άλλα κράτη μέλη, η Ελλάδα θα πρέπει να επωφεληθεί από τη δέσμη μέτρων της ΕΕ για την ανάκαμψη, η οποία θα βοηθήσει στη χρηματοδότηση βασικών μεταρρυθμίσεων και επενδύσεων με στόχο την τόνωση του αναπτυξιακού δυναμικού και την αύξηση της ανθεκτικότητας της οικονομίας. Αυτό με τη σειρά του θα αποτρέψει την περαιτέρω διεύρυνση των αποκλίσεων στην Ένωση.
                  
               
                     (8)
                  
                  
                     Η Επιτροπή δημοσίευσε την έκτη της αξιολόγηση στο πλαίσιο της ενισχυμένης εποπτείας για την Ελλάδα (6) στις 20 Μαΐου 2020. Το συμπέρασμα από την έκθεση ήταν ότι, δεδομένων των εξαιρετικών περιστάσεων που προκάλεσε η έξαρση της νόσου COVID-19, η Ελλάδα έχει προχωρήσει στις απαραίτητες ενέργειες για να επιτύχει τις ειδικές μεταρρυθμιστικές δεσμεύσεις που είχε αναλάβει. Η αξιολόγηση αυτή έλαβε υπόψη τη στενή συνεργασία των ελληνικών αρχών με τα ευρωπαϊκά θεσμικά όργανα και αναγνώρισε την ανάγκη να δοθεί προτεραιότητα στις πολιτικές που εστιάζουν στην υλοποίηση των μέτρων έκτακτης ανάγκης για την αντιμετώπιση της πανδημίας. Στο πλαίσιο αυτό, η έκθεση αναγνώρισε ότι τα περιοριστικά μέτρα είχαν ως παράπλευρη συνέπεια την αρνητική επίδραση στην ικανότητα υλοποίησης μεταρρυθμίσεων κατά την υπό αξιολόγηση περίοδο, τόνισε δε ότι, στο μέλλον, θα είναι καίριας σημασίας να διατηρηθεί και, όπου είναι αναγκαίο, να ενισχυθεί, η μεταρρυθμιστική δυναμική μόλις ξεκινήσει η ανάκαμψη.
                  
               
                     (9)
                  
                  
                     Υπό το πρίσμα της εμπεριστατωμένης επισκόπησης της Επιτροπής, το 2020, και βάσει αξιολόγησης της Επιτροπής, το Συμβούλιο εξέτασε το εθνικό πρόγραμμα μεταρρυθμίσεων του 2020 και το πρόγραμμα σταθερότητας του 2020. Το Συμβούλιο έλαβε υπόψη την ανάγκη αντιμετώπισης της πανδημίας και διευκόλυνσης της οικονομικής ανάκαμψης ως πρώτο απαραίτητο βήμα για να καταστεί δυνατή η προσαρμογή των ανισορροπιών. Συνέστησε (7) στην Ελλάδα να λάβει όλα τα αναγκαία μέτρα για την αποτελεσματική αντιμετώπιση της πανδημίας, μεταξύ άλλων με την ενίσχυση της ανθεκτικότητας του συστήματος υγείας, την ανάπτυξη συστημάτων μειωμένου ωραρίου εργασίας και την αποτελεσματική στήριξη της ενεργού συμμετοχής στον εργασιακό βίο για τον μετριασμό των επιπτώσεων της κρίσης στην απασχόληση και την κοινωνία, την ανάπτυξη μέτρων για την παροχή ρευστότητας και την προώθηση δημόσιων και ιδιωτικών επενδύσεων σε ορισμένους επενδυτικούς τομείς προτεραιότητας, συμπεριλαμβανομένης της πράσινης μετάβασης και της ψηφιακής μετάβασης. Το Συμβούλιο κάλεσε επίσης τις αρχές να συνεχίσουν και να ολοκληρώσουν τις μεταρρυθμίσεις σύμφωνα με τις μεταπρογραμματικές δεσμεύσεις, ώστε να αρχίσει εκ νέου μια βιώσιμη οικονομική ανάκαμψη, μετά τη σταδιακή χαλάρωση των περιορισμών που επιβλήθηκαν λόγω της έξαρσης της νόσου COVID-19.
                  
               
                     (10)
                  
                  
                     Ο ελληνικός τραπεζικός τομέας έχει καταστεί πιο σταθερός και ανθεκτικός σε κλυδωνισμούς αφότου ολοκληρώθηκε το πρόγραμμα του Ευρωπαϊκού Μηχανισμού Σταθερότητας, αλλά παραμένουν οι κίνδυνοι που κληροδοτήθηκαν, καθώς και σημαντικοί υποκείμενοι παράγοντες ευπάθειας, οι οποίοι ενισχύονται από τον αρνητικό αντίκτυπο της έξαρσης του κορονοϊού. Οι τράπεζες διατηρούν επαρκή ρευστότητα, αλλά το επίπεδο των μη εξυπηρετούμενων δανείων παραμένει υψηλό, αντιπροσωπεύοντας 68,5 δισεκατ. EUR ή το 40,6 % των ανοιγμάτων σε ακαθάριστα δάνεια πελατών τον Δεκέμβριο του 2019 (8). Η πανδημία μπορεί να ανακόψει τη σταδιακή μείωση του αποθέματος των μη εξυπηρετούμενων δανείων που παρατηρήθηκε από το ανώτατο επίπεδο των 107,2 δισεκατ. EUR, τον Μάρτιο του 2016, έως τα 71,2 δισεκατ. EUR στα τέλη Σεπτεμβρίου του 2019. Επιπλέον, ο τρέχων οικονομικός κλυδωνισμός επηρεάζει τις στρατηγικές για τη μείωση των μη εξυπηρετούμενων δανείων των τραπεζών και τη δευτερογενή αγορά για τα μη εξυπηρετούμενα δάνεια, καθώς και την εφαρμογή του προγράμματος Hercules που υποστηρίζει την τιτλοποίηση των εν λόγω δανείων, μετά την επιτυχή ολοκλήρωση των πρώτων συναλλαγών. Η κεφαλαιακή θέση των ελληνικών τραπεζών είναι σύμφωνη με τις κανονιστικές απαιτήσεις, αλλά αντιμετωπίζει αυξανόμενες εποπτικές απαιτήσεις και κεφαλαιακές ανάγκες για τη χρηματοδότηση της διαδικασίας απομόχλευσης των ΜΕΔ μεσοπρόθεσμα, ενώ η κερδοφορία είναι χαμηλή. Ως εκ τούτου, οι ελληνικές τράπεζες είναι ιδιαίτερα εκτεθειμένες στον κίνδυνο αυξήσεων του κόστους χρηματοδότησης και νέας υποβάθμισης της ποιότητας των στοιχείων ενεργητικού εξαιτίας της πανδημίας. Για να διατηρηθεί η πρόσβαση των πληττόμενων επιχειρήσεων σε χρηματοδότηση, οι αρχές λαμβάνουν μέτρα, τα οποία συμπληρώνουν πρωτοβουλίες σε επίπεδο εμπορικών τραπεζών και διαχειριστών δανείων. Δεσμεύθηκαν επίσης να προωθήσουν περαιτέρω καίριας σημασίας μεταρρυθμίσεις του χρηματοπιστωτικού τομέα και να βελτιώσουν τα υφιστάμενα εργαλεία για την εξυγίανση των μη εξυπηρετούμενων δανείων, μετά τις αρνητικές επιπτώσεις που έχει η έξαρση της νόσου COVID-19 στο ρυθμό υλοποίησης των τρεχουσών και παλαιότερων μεταρρυθμιστικών πρωτοβουλιών. Οι μεταρρυθμίσεις αυτές, όπως η αναμόρφωση του κατακερματισμένου καθεστώτος αφερεγγυότητας, μπορούν να συμβάλουν στον μετριασμό των μεσοπρόθεσμων επιπτώσεων της κρίσης στο χρέος του ιδιωτικού τομέα.
                  
               
                     (11)
                  
                  
                     Παρά την πρόοδο που σημειώθηκε κατά τα τελευταία χρόνια, η Ελλάδα εξακολουθεί να αντιμετωπίζει σημαντικές προκλήσεις όσον αφορά το επιχειρηματικό της περιβάλλον και το σύστημα απονομής δικαιοσύνης. Οι αρχές εξακολουθούν να καταβάλλουν προσπάθειες για τη βελτίωση του κανονιστικού περιβάλλοντος και την τόνωση της ανταγωνιστικότητας, παρά τις μεταβαλλόμενες προτεραιότητες και τις δυσκολίες που ανακύπτουν λόγω της έξαρσης της νόσου COVID-19. Ενώ η Ελλάδα έχει σημειώσει πρόοδο σε τομείς όπως η μείωση του χρόνου καταχώρισης μιας επιχείρησης και η ενίσχυση της προστασίας των μειοψηφικών επενδυτών, εξακολουθεί να υστερεί σημαντικά σε σχέση με τα όρια της βέλτιστης επίδοσης σε διάφορους τομείς (π.χ. εκτέλεση συμβάσεων, κτηματολόγιο, αφερεγγυότητα κ.λπ.). Η πανδημία λειτούργησε ως καταλύτης για την προώθηση του θεματολογίου της ψηφιακής διακυβέρνησης, ενώ οι αρχές δεσμεύτηκαν να αναλάβουν συμπληρωματικές δράσεις για την περαιτέρω ελάφρυνση του διοικητικού φόρτου για τις επιχειρήσεις και τους πολίτες.
                  
               
                     (12)
                  
                  
                     Μετά τον αποκλεισμό της από τη λήψη δανείων στη χρηματοπιστωτική αγορά το 2010, η Ελλάδα άρχισε να ανακτά πρόσβαση στην αγορά από τον Ιούλιο του 2017 μέσω εκδόσεων κρατικών ομολόγων. Η απόδοση των ομολόγων του ελληνικού δημοσίου άρχισε να μειώνεται με αργούς ρυθμούς μετά την επιτυχή ολοκλήρωση του προγράμματος του ΕΜΣ το 2018 και μειώθηκε σημαντικά το 2019. Από την έναρξη της πανδημίας, η Ελλάδα έχει εκδώσει με επιτυχία τόσο έντοκα γραμμάτια όσο και μακροπρόθεσμα ομόλογα, γεγονός που υποδηλώνει σταθερή πρόσβαση σε χρηματοδότηση από την αγορά, αλλά οι συνθήκες δανεισμού εξακολουθούν να εκτίθενται σε μεγάλη αστάθεια.
                  
               
                     (13)
                  
                  
                     Υπό το πρίσμα των ανωτέρω, η Επιτροπή καταλήγει στο συμπέρασμα ότι εξακολουθούν να πληρούνται οι όροι που δικαιολογούν τη θέση σε ενισχυμένη εποπτεία, σύμφωνα με το άρθρο 2 του κανονισμού (ΕΕ) αριθ. 472/2013. Ειδικότερα, η Ελλάδα εξακολουθεί να αντιμετωπίζει κινδύνους όσον αφορά τη χρηματοπιστωτική σταθερότητα, οι οποίοι, αν υλοποιηθούν, θα μπορούσαν να έχουν δυσμενείς δευτερογενείς επιπτώσεις σε άλλα κράτη μέλη της ζώνης του ευρώ. Εάν επέλθουν τυχόν δευτερογενείς συνέπειες, θα μπορούσαν να είναι έμμεσες, επηρεάζοντας την εμπιστοσύνη των επενδυτών, και, ως εκ τούτου, το κόστος αναχρηματοδότησης για τράπεζες και εκδότες του δημοσίου σε άλλα κράτη μέλη της ζώνης του ευρώ.
                  
               
                     (14)
                  
                  
                     Συνεπώς, μεσοπρόθεσμα, η Ελλάδα χρειάζεται να συνεχίσει τη λήψη μέτρων για την αντιμετώπιση των πηγών ή των δυνητικών πηγών δυσκολιών και την εφαρμογή διαρθρωτικών μεταρρυθμίσεων για τη στήριξη μιας ισχυρής και βιώσιμης οικονομικής ανάκαμψης, προκειμένου να ελαφρυνθούν οι κληροδοτημένες συνέπειες διαφόρων παραγόντων. Εδώ περιλαμβάνονται: η σοβαρή και παρατεταμένη ύφεση κατά τη διάρκεια της κρίσης· το βάρος που συνιστά το ύψος του χρέους της Ελλάδας· τα τρωτά σημεία του χρηματοπιστωτικού τομέα· οι συνεχιζόμενες σχετικά ισχυρές διασυνδέσεις μεταξύ του χρηματοπιστωτικού τομέα και των ελληνικών δημόσιων οικονομικών, μεταξύ άλλων μέσω της κρατικής ιδιοκτησίας· ο κίνδυνος μετάδοσης σοβαρών εντάσεων σε οποιονδήποτε από τους εν λόγω τομείς σε άλλα κράτη μέλη, καθώς και η έκθεση των κρατών μελών της ζώνης του ευρώ στα ελληνικά κρατικά ομόλογα.
                  
               
                     (15)
                  
                  
                     Για να αντιμετωπιστούν οι υπολειπόμενοι κίνδυνοι και να παρακολουθείται η εκπλήρωση των δεσμεύσεων που έχουν αναληφθεί, κρίνεται αναγκαίο και σκόπιμο να παραταθεί η ενισχυμένη εποπτεία για την Ελλάδα σύμφωνα με το άρθρο 2 παράγραφος 1 του κανονισμού (ΕΕ) αριθ. 472/2013.
                  
               
                     (16)
                  
                  
                     Με επιστολή που εστάλη στις 24 Ιουνίου 2020, δόθηκε στην Ελλάδα η δυνατότητα να διατυπώσει τις απόψεις της σχετικά με την αξιολόγηση της Επιτροπής. Στην απάντησή της στις 29 Ιουνίου 2020, η Ελλάδα συμφώνησε σε γενικές γραμμές με την εκτίμηση της Επιτροπής σχετικά με τις οικονομικές προκλήσεις που η ίδια αντιμετωπίζει· η εν λόγω εκτίμηση αποτελεί τη βάση για την παράταση της ενισχυμένης εποπτείας.
                  
               
                     (17)
                  
                  
                     Η Ελλάδα θα συνεχίσει να λαμβάνει τεχνική στήριξη στο πλαίσιο του Προγράμματος Στήριξης Διαρθρωτικών Μεταρρυθμίσεων [όπως ορίζεται στον κανονισμό (ΕΕ) 2017/825 του Ευρωπαϊκού Κοινοβουλίου και του Συμβουλίου (9)] και τη διάδοχη νομοθεσία για τον σχεδιασμό και την υλοποίηση των μεταρρυθμίσεων, μεταξύ άλλων για τη συνέχιση και την ολοκλήρωση βασικών μεταρρυθμίσεων σύμφωνα με τις δεσμεύσεις πολιτικής που παρακολουθούνται στο πλαίσιο της ενισχυμένης εποπτείας.
                  
               
                     (18)
                  
                  
                     Η Επιτροπή προτίθεται να συνεργαστεί στενά με τον Ευρωπαϊκό Μηχανισμό Σταθερότητας για την εφαρμογή της ενισχυμένης εποπτείας, στο πλαίσιο του συστήματος έγκαιρης προειδοποίησης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η περίοδος ενισχυμένης εποπτείας της Ελλάδας βάσει του άρθρου 2 παράγραφος 1 του κανονισμού (ΕΕ) αριθ. 472/2013 η οποία ενεργοποιήθηκε με την εκτελεστική απόφαση (ΕΕ) 2018/1192 παρατείνεται για περίοδο έξι μηνών, αρχής γενομένης από την 21η Αυγούστου 2020.
         
         
            Άρθρο 2
            Η παρούσα απόφαση απευθύνεται στην Ελληνική Δημοκρατία.
         
         
            Βρυξέλλες, 29 Ιουλίου 2020.
            
               
                  Για την Επιτροπή
               
               Paolo GENTILONI
               
                  Μέλος της Επιτροπής
               
            
         
         
            (1)  ΕΕ L 140 της 27.5.2013, σ. 1.
         
            (2)  ΕΕ L 211 της 22.8.2018„ σ. 1.
         
            (3)  Εκτελεστική απόφαση (ΕΕ) 2019/338 της Επιτροπής (ΕΕ L 60 της 28.2.2019, σ. 17). Εκτελεστική απόφαση (ΕΕ) 2019/1287 της Επιτροπής (ΕΕ L 202 της 31.7.2019, σ. 110) και Εκτελεστική απόφαση (ΕΕ) 2020/280 της Επιτροπής (ΕΕ L 59 της 28.2.2020, σ. 9).
         
            (4)  SWD(2020) 507 final.
         
            (5)  COM(2020) 150 final.
         
            (6)  Ευρωπαϊκή Επιτροπή: Έκθεση ενισχυμένης εποπτείας — Ελλάδα, Μάιος 2020, Institutional Paper 127, Μάιος 2020.
         
            (7)  Σύσταση του Συμβουλίου, της 20ής Ιουλίου 2020, σχετικά με το εθνικό πρόγραμμα μεταρρυθμίσεων της Ελλάδας του 2020 και τη διατύπωση γνώμης του Συμβουλίου σχετικά με το πρόγραμμα σταθερότητας της Ελλάδας του 2020.
         
            (8)  Πηγή: Τράπεζα της Ελλάδος.
         
            (9)  Κανονισμός (ΕΕ) 2017/825 του Ευρωπαϊκού Κοινοβουλίου και του Συμβουλίου, της 17ης Μαΐου 2017, για τη θέσπιση του προγράμματος στήριξης διαρθρωτικών μεταρρυθμίσεων για την περίοδο 2017 έως 2020 και την τροποποίηση των κανονισμών (ΕΕ) αριθ. 1303/2013 και (ΕΕ) αριθ. 1305/2013 (ΕΕ L 129 της 19.5.2017, σ. 1).